**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Ένωσης Υπαλλήλων Πυροσβεστικού Σώματος Περιφέρειας Ηπείρου .**

**Τηλ.:** 6972620039, **website:**[www.eakp.gr](http://www.eakp.gr/), **email:**info@eakp.gr

#  **Ιωάννινα 14 Ιουνίου 2024**

 Προς: 1. Μέλη Ε.Υ.Π.Σ Π. Ηπείρου

 2. Μ.Μ.Ε.

**ΑΝΑΚΟΙΝΩΣΗ**

**«Φτάνει πια η κοροϊδία και τα κροκοδείλια δάκρυα!»**

Συνάδελφοι,

το προεδρείο της Ένωσης Υπαλλήλων Πυροσβεστικού Σώματος Περιφέρειας Ηπείρου με την υπ’ αριθ. 125/12-6-2024 ανακοίνωσή του, καταγγέλλει τα κακώς κείμενα των μεταθέσεων, του Ν.4662/2020 και του «ΝΕΟΥ ΔΟΓΜΑΤΟΣ» που εφαρμόζεται πλέον στο Σώμα και εκφράζει την αγανάκτησή του με τη φράση «ΦΤΑΝΕΙ ΠΙΑ!».

Πραγματικά, φτάνει πια η υποκρισία από το προεδρείο του Διοικητικού Συμβουλίου της Ένωσής μας, αφού όλοι οι συνάδελφοι θυμόμαστε ότι:

* Ήταν εκείνοι που πριν την ψήφιση του Ν.4662/2020, προσπαθούσαν να μας πείσουν για το πόσο καλός είναι ο νόμος και ότι θα άρει τις αδικίες στο Σώμα.
* Ήταν εκείνοι που στη γενική συνέλευση της Ένωση, τον περασμένο Μάρτιο ψήφισαν όχι στο διεκδικητικό πλαίσιο που πρότεινε η Ε.Α.Κ.Π. Ηπείρου, που μεταξύ των άλλων αιτημάτων ήταν και η κατάργηση των άρθρων του Ν.4662/2020 που αφορούν τον κανονισμό μεταθέσεων και τις προληπτικές επιφυλακές.
* Ήταν εκείνοι που όταν με σχετικό αίτημα προς το προεδρείο του σωματείου, προτείναμε να συγκληθεί έκτακτη συνεδρίαση του Δ.Σ., προκειμένου να πάρει απόφαση, ενόψει του τακτικού ετήσιου συνεδρίου της Π.Ο.Ε.Υ.Π.Σ., η Ένωσή μας να καταθέσει πρόταση στο Συνέδριο για αγωνιστικές κινητοποιήσεις με συγκεκριμένο πλαίσιο αιτημάτων και χρονοδιάγραμμα ενεργειών, ούτε καν μας απάντησαν!
* Ήταν εκείνοι, που ως αντιπρόσωποι της παράταξης «ΕΝΩΜΕΝΟΙ ΠΥΡΟΣΒΕΣΤΕΣ», στο συνέδριο της Ομοσπονδίας, πριν δέκα μέρες, τάχτηκαν στο πλευρό του προεδρείου της Ομοσπονδίας και καταψήφισαν την πρόταση της Ε.Α.Κ.Π. για αγωνιστικές κινητοποιήσεις προκειμένου να ικανοποιηθούν τα αιτήματά μας, ένα εκ των οποίων είναι η κατάργηση του κανονισμού μεταθέσεων και η δημιουργία νέου στα πλαίσια της πρότασης που έχει καταθέσει η Ε.Α.Κ.Π. με σχετικό σχέδιο Π.Δ. 12 άρθρων. ([βλ. eakp.gr](https://www.eakp.gr/%CE%BA%CE%B1%CE%BD%CE%BF%CE%BD%CE%B9%CF%83%CE%BC%CE%BF%CF%83-%CE%BC%CE%B5%CF%84%CE%B1%CE%B8%CE%B5%CF%83%CE%B5%CF%89%CE%BD/%CF%80%CF%81%CF%8C%CF%84%CE%B1%CF%83%CE%B7-%CE%B5%CE%B1%CE%BA%CF%80-%CE%B3%CE%B9%CE%B1-%CE%BA%CE%B1%CE%BD%CE%BF%CE%BD%CE%B9%CF%83%CE%BC%CF%8C-%CE%BC%CE%B5%CF%84%CE%B1%CE%B8%CE%AD%CF%83%CE%B5%CF%89/)).

Φτάνει πια κύριοι του προεδρείου να χύνετε κροκοδείλια δάκρυα για τις αδικίες του Ν. 4662/2020 και δήθεν να συμμερίζεστε τον πόνο των ξεσπιτωμένων συναδέλφων που δεν μπόρεσαν να επιστρέψουν στις οικογένειές τους, όπως κάνουν και άλλες Ενώσεις εκδίδοντας «δακρύβρεχτες» ανακοινώσεις και παρεμβάσεις για το κακό που μας βρήκε! Οι συνάδελφοι έχουν και μνήμη και κρίση, δεν μπορείτε πλέον άλλο να τους κοροϊδεύετε.

Ωστόσο, **αν οι προθέσεις σας δεν είναι προσχηματικές,** σας προκαλούμε να οργανώσετε άμεσα ένστολη παράσταση διαμαρτυρίας στη Περιφέρειά μας, με αίτημα την κατάργηση του κανονισμού μεταθέσεων καθώς και την διεκδίκηση των υπολοίπων αιτημάτων αιχμής που πρότεινε η Ε.Α.Κ.Π. στο πρόσφατο συνέδριο, αποστέλλοντας παράλληλα ένα κάλεσμα σε όλες τις Ενώσεις και στο προεδρείο της Π.Ο.Ε.Υ.Π.Σ. για την οργάνωση άμεσων κινητοποιήσεων με το παραπάνω πλαίσιο, **εμείς ως Ε.Α.Κ.Π. θα είμαστε δίπλα σας.**

**ΓΙΑ ΤΗΝ**

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ ΗΠΕΙΡΟΥ**

**Κορτσινόγλου Ααρών**